ปลาหมึกยักษ์แฉทุกวัน ทันเกมหุ้น
ครั้งหนึ่งนามาแล้ว ธีโอดอร์ ไดรเซอร์ นักเขียนนวนิยาญอเมริกัน เขียนเปิดโปงการขยายตัวของทุนใหญ่ในสหรัฐฯว่า มียุทธการ “ปลาหมึกยักษ์” เอาไว้ในหนังสือ Octopussy
20 ม.ค. 2559

ครั้งหนึ่งนามาแล้ว ธีโอดอร์ ไดรเซอร์ นักเขียนนวนิยาญอเมริกัน เขียนเปิดโปงการขยายตัวของทุนใหญ่ในสหรัฐฯว่า มียุทธการ “ปลาหมึกยักษ์” เอาไว้ในหนังสือ Octopussy
ในแวดวงนักบริหารธุรกิจ โมเดลดังกล่าว ปัจจุบันเรียกกันว่า การขยายตัวในแนวระนาบ หรือ horizontal integration นั่นเอง…แต่โมเดลดังกล่าวมีความเสี่ยงเพราะว่า หากทำโดยไม่ถนัดจริง ก็จะเกิดการสูญเปล่า..เพราะมันเข้าข่ายลงทุนแบบมั่วซั่ว
ปรากฏการณ์เช่นว่า กำลังจะเกิดขึ้นกับ บริษัท แอสเซท ไบร์ท จำกัด (มหาชน) หรือ ABC บริษัทโฮลดิ้ง ที่มีแต่เงินสด และกำลังหาธุรกิจใหม่ที่จะ “ปิ๊งปั๊ง” เพื่อบรรลุสู่อนาคตอันสดใส…เพื่อให้พ้นคำปรามาสว่าเป็นแค่ Cashy company..มีเงินแต่ใช้ไม่เป็น และใช้แล้วไม่งอกเงย
ภาวะของการเร่งสยายธุรกิจด้วยการเติบโตทางลัดเข้าซื้อกิจการ ไม่ใช่เรื่องแปลก เพราะรากเหง้าของบริษัทนี้ ก็มาจากการเข้า “ประตูหลัง” ผ่านการซื้อกิจการที่ไปต่อไม่ได้แล้วของเครือสหพัฒน์อย่าง บริษัท บางกอกไนล่อน  จำกัด (มหาชน) หรือ BNC ที่ถูก 2 บริษัทร่วมทุนใหญ่อย่าง  บริษัท สหพัฒนาอินเตอร์โฮลดิ้ง  จำกัด (มหาชน) หรือ SPI และบางกอกโตเกียว ซ็อคส์ ของญี่ปุ่น  ขายทิ้งออกมา ในปลายปี 2556
ปรเมษฐ์ รังรองธานินทร์ ผู้พัฒนาอสังหาริมทรัพย์ส่วนตัวในเชียงใหม่ กลายเป็นผู้ถือหุ้นรายใหญ่ พร้อมกับเปลี่ยนชื่อกิจการเป็น ABC ในปัจจุบัน พร้อมกับวางแผนสร้างธุรกิจใหม่ในรูปโฮลดิ้ง เริ่มต้นด้วยโครงการสวยหรูในนามบริษัทย่อย  เอบีซี อินโนเวชั่น จำกัด เพื่อให้บริการธุรกิจอีคอมเมิร์ซ  ทำธุรกิจธุรกิจบริการ  อี-เพย์เม้นท์ (E-Payment) โดยเป็นการโอนคะแนนสะสมจากบัตรเครดิตต่างๆ ทั้งของตนเองและคนใกล้ชิดมาไว้ในบัตรเอบีซี (ABC Card) เพื่อชำระเป็นค่าบริการต่างๆ ที่ครอบคลุมกว่า 100 รายการ เช่น ค่าน้ำ ค่าไฟ ค่าโทรศัพท์ เป็นต้น…
ความหวังที่จะใช้ธุรกิจอีคอมเมิร์ซเป็นใบเบิกทางเพื่อเทิร์นอะราวด์ธุรกิจ ไม่ง่าย เพราะผ่านมา 2 ปี ยังไม่มีอะไรเป็นชิ้นเป็นอัน..พูดย่อมง่ายกว่าทำเสมอๆๆๆ
ผลประกอบการที่ยังมีตัวเลขติดลบทุกปีของ ABC จึงไม่ใช่เรื่องผิดปกติ และนี่ยังไม่ต้องพูดถึงราคาหุ้น ที่ราคาแน่นิ่งที่ระดับต่ำกว่า 0.50 บาทมานานหลายเดือน
 เพียงแต่การที่ยังไม่ได้ก่อหนี้อะไรมากมาย ทำให้ฐานะการเงินของ ABC ยังคงแข็งแกร่ง มีส่วนผู้ถือหุ้นเหลือให้ลงทุน…หาโอกาสในอนาคตได้อีก 720 ล้านบาท เทียบกับหนี้ที่มีล่าสุดแค่ 7.45 บาท ก็ถือว่าไม่ได้เลวร้ายอะไรเลย เพียงแต่ยังไม่ทำกำไร
ถ้าตอบโจทย์ทำกำไรได้ ก็…จบด้วยดี
 ปี 2559 ถือเป็นฤกษ์ดี เพราะเราได้เห็นการเริ่มรุกทางธุรกิจที่ว่ากันตามจริงแล้ว น่าจะวางแผนหรือเจรจามาตั้งแต่ปลายปีก่อน  แต่มาแถลงข่าวรวบยอดในปีนี้แทน ทำการไล่ซื้อกิจการแบบ “ปะ…ฉะ…ดะ”
ไล่เรียงกันมาตั้งแต่
– เพิ่มทุน 64.53 ล้านบาท เพื่อรองรับการซื้อกิจการ “ออคิด วิลล์” เป็นคอนโดมิเนียมที่พักอาศัยหรูย่านสุขุมวิท คาดเปิดโครงการ ABC Residence Sukhumvit 39 มูลค่า 2,500 ล้านบาท ในไตรมาส 1/59 เชื่อทำกำไรได้ทันที
– เปิดตัวโครงการ ABC Residence ในซอยสุขุมวิท 39 ซึ่งเป็นคอนโดมิเนียมที่พักอาศัยระดับไฮเอนด์ มูลค่า 2,500 ล้านบาท
– ซื้อกิจการโรงเรียนนานาชาติลานนาเชียงใหม่ ที่ปัจจุบันมีนักเรียนประมาณ 400 คน จะขยายเป็น 1,000 คน ในปีการศึกษา 2560 โดยคาดว่าโครงการทั้งหมดจะสามารถรับรู้รายได้ภายในปี 2559
– ลงนามในบันทึกความเข้าใจ (MOU) เมื่อวันที่ 13 มกราคม 2559 ในการเช่าอาคารพาณิชย์สูง 5 ชั้น อยู่บนถนนรามคำแหง โดยมีพื้นที่รวม 35,000 ตารางเมตร พร้อมที่จอดรถ 600 คัน รวมถึงมีสัญญาเช่านาน 30 ปี มูลค่า 60 ล้านบาท และมีค่าเช่ารายเดือน เดือนละ 3,000 ล้านบาท โดยจะใช้เวลาปรับปรุงพื้นที่ 6 เดือน ซึ่งปัจจุบันบริษัทอยู่ระหว่างการศึกษาโครงการดังกล่าว เมื่อได้ผลการศึกษาแล้วจะนำเสนอขออนุมัติต่อคณะกรรมการบริษัทและที่ประชุมผู้ถือหุ้น
ทั้ง 4 ธุรกิจนี้ นับแต่ ธุรกิจอีบิซิเนส, อสังหาริมทรัพย์, การศึกษา และโรงพยาบาลสัตว์ อย่างไหนจะเด่นเป็นสตาร์ อย่างไหนจะเป็นวัวที่ให้น้ำนมทองคำ …ยังไม่รู้ เพราะผู้บริหารที่เป็นโฆษกของบริษัทอย่าง นายจิรภัทร วีรชยทองคำ รองกรรมการผู้จัดการบอกว่า…ดีทุกตัว
ดีแค่ไหน ไว้พิสูจน์กันว่าอย่างไหนจริง อย่างไหนปลอม…ของพรรค์นี้ปิดกันไม่มิด
ยุทธการปลาหมึกยักษ์อย่างนี้ มันมีทั้งโอกาสและความเสี่ยงอยู่ด้วยเสมอ…เป็นมากกว่าแค่ราคาหุ้น เพราะมีเดิมพันคืออนาคต…เข้าใจตรงกันนะ